Η Αλ Κάιντα σχεδίαζε νέα επίθεση στις ΗΠΑ φέτος στις 11 Σεπτεμβρίου
σύμφωνα με έγγραφο που βρέθηκε στο κρησφύγετο του Οσάμα Μπιν Λάντεν στο Πακιστάν
Αμερικανοί αξιωματούχοι δηλώνουν ότι από μια αρχική εξέταση εγγράφων που κατασχέθηκαν από το σπίτι όπου διέμενε ο Οσάμα Μπιν Λάντεν στο Πακιστάν, προκύπτει ότι η Αλ Κάιντα εξέταζε την πιθανότητα τρομοκρατικού σχεδίου εναντίον των ΗΠΑ, φέτος, κατά την 10 επέτειο των τρομοκρατικών επιθέσεων της 11 Σεπτεμβρίου. Έγγραφο του Αμερικανικού Υπουργείου Εσωτερικής Ασφάλειας, που διοχετεύτηκε σε μέσα ενημέρωσης, δείχνει ότι η Αλ Κάιντα σχεδίαζε επιχείρηση σε βάρος των Αμερικανικών σιδηροδρομικών συγκοινωνιών. Το έγγραφο αναφέρει ότι η Αλ Κάιντα σχεδίαζε δολιοφθορές στις ράγες των τραίνων με στόχο τον εκτροχιασμό τους. Πάντως Αμερικανοί αξιωματούχοι δηλώνουν ότι δεν έχουν στοιχεία που να αποδεικνύουν ότι το σχέδιο βρισκόταν σε στάδιο εφαρμογής. Πρόκειται για τις πρώτες πληροφορίες που δίνονται στη δημοσιότητα και προέκυψαν από την έφοδο των Αμερικανών κομάντος στο κρησφύγετο του Οσάμα Μπιν Λάντεν στο Πακιστάν. Από το σπίτι του ηγέτη της Αλ Κάιντα κατασχέθηκαν έγγραφα και άλλο πολύτιμο υλικό, από πλευράς συγκέντρωσης πληροφοριών. Σήμερα ο Πρόεδρος Ομπάμα θα συναντηθεί με μέλη της ομάδας των κομάντος που πραγματοποίησαν την επιχείρηση σε βάρος του Μπιν Λάντεν στο Πακιστάν. Ο Αμερικανός Πρόεδρος θα μεταβεί στην βάση Φόρτ Κάμπελ στο Κεντάκυ, για να ευχαριστήσει και προσωπικά τα μέλη της ειδικής ομάδας που σκότωσε τον ηγέτη της Αλ Κάιντα. Τη Πέμπτη ο Αμερικανός Πρόεδρος κατέθεσε στεφάνι στο σημείο που βρίσκονταν οι δίδυμοι πύργοι του Παγκοσμίου Κέντρου Εμπορίου, στη Νέα Υόρκη. Ο κ. Ομπάμα κράτησε επίσης ενός λεπτού σιγή για τα θύματα κατά την διάρκεια τελετής που πραγματοποιήθηκε στο Σημείο Μηδέν. Στην τελετή συμμετείχαν ο Δήμαρχος της Νέας Υόρκης Μάικλ Μπλούμπεργκ και ο κυβερνήτης της πολιτείας Άντριου Κουόμο. Ο κ. Ομπάμα είχε επίσης ιδιωτική συνάντηση με τους συγγενείς των θυμάτων των επιθέσεων.